**Ludas Községi Önkormányzat Képviselő-testületének 6/2018. (III.30.) önkormányzati rendelete**

**a települési hulladékgazdálkodásról**

Ludas Községi Önkormányzat Képviselő – testülete az Alaptörvény 32. cikk (1) bekezdés a) pontja szerinti eredeti jogalkotói hatáskörében, a hulladékról szóló 2012. évi CLXXXV. törvény 88. § (4) bekezdésében biztosított felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 19. pontjában meghatározott feladatkörében eljárva az alábbi rendeletet alkotja:

**I. FEJEZET**

1. **A rendelet hatálya és célja**

**1. §**

(1) Ludas Községi Önkormányzata (a továbbiakban: Önkormányzat) a jelen rendeletben foglaltak szerinti önkormányzati hulladékgazdálkodási közfeladat ellátására közszolgáltatást szervez a települési hulladék

a) rendszeres gyűjtésére és szállítására

b) a hulladék ártalmatlanítására

c) a lomtalanításra.

(2) E rendelet hatálya a Ludas község közigazgatási területén végzett hulladékgazdálkodási közszolgáltatásra, a közszolgáltatás keretein belül gyűjtött települési hulladék szállítására és kezelésére, valamint a közszolgáltatást igénybevételére kötelezett valamennyi ingatlanhasználóra kiterjed.

(3) A közszolgáltatás területi határa Ludas közigazgatási határa.

1. **A közszolgáltató**

**2. §**

Az Önkormányzat az önkormányzati hulladékgazdálkodási közfeladatot a Nyugat-Hevesi Regionális Hulladékgazdálkodási Önkormányzati Társuláson keresztül látja el. Ludas közigazgatási területén hulladékgazdálkodási közszolgáltatási szerződés alapján kizárólagosan feljogosított hulladékkezelő közszolgáltató az NHSZ Észak-KOM Hulladékgazdálkodási Közszolgáltató Nonprofit Kft. (3200 Gyöngyös, Kenyérgyár utca 19.).

**II. FEJEZET**

**1. A közszolgáltatás igénybevétele**

**3. §**

(1) A lakott ingatlan használója köteles a közszolgáltatást igénybe venni.

(2) A közüzemi jogviszony létrejön

         a) az ingatlanhasználó bejelentése alapján,

         b) az ingatlanhasználó ráutaló magatartása alapján, vagy

         c) a közszolgáltató rendelkezésre állása

         esetén.

(3) Az ingatlan használója az ingatlan használatának megkezdésekor 15 napon belül köteles bejelentéssel élni a közszolgáltató felé.

(4) A bejelentéssel egyidejűleg, de legkésőbb a bejelentést követő első szállítási időpontig az ingatlanhasználó köteles az e rendelet szerinti, rá irányadó űrtartalmú edényzetet beszerezni.

(5) Rendelkezésre állásnak minősül, ha a közszolgáltatásba bevont hulladékszállítást végző személy vagy szervezet szállítóeszközével az irányadó járatterv szerint az ingatlanhasználó lakott ingatlanát érinti, illetve a szolgáltatást felajánlja.

(6) Ha kétséget kizáróan megállapítható, hogy az ingatlan lakott, ám az ingatlanhasználó bejelentési kötelezettségét nem teljesíti, úgy a közszolgáltató egyidejű írásos értesítés mellett jogosult az ingatlanhasználóra az e rendelet szerint irányadó űrméretű edényzet után számlát kiállítani.

**4.§**

Amennyiben a közszolgáltatást közterületi rendezvényt követően, a rendezvényen keletkező települési hulladék elszállítása miatt kell igénybe venni, úgy a rendezvény szervezője külön megállapodást köteles kötni a közszolgáltatóval.

**2. A közszolgáltató jogai és kötelezettségei**

**5. §**

(1) A közszolgáltató alapvető kötelessége

         a) az ingatlanhasználók által hulladékgyűjtő edényzetekben kihelyezett települési           hulladékot heti rendszerességgel, a közszolgáltatási szerződésben meghatározott        időpontban elszállítani,

         b) az ingatlanon összegyűjtött, lomtalanítás körébe vont települési hulladékot évi két    alkalommal, a közszolgáltatási szerződésben foglaltak szerint elszállítani,

         c) a közterületi hulladék egyedi megrendelés alapján történő elszállítása, valamint

         d) a begyűjtött hulladék elszállítása és kezelésre történő átadása.

**6. §**

A közszolgáltató a 5. §-ban foglalt kötelezettség teljesítését kizárólag abban az esetben tagadhatja meg, ha

         a) érzékszervi észleléssel megállapítható, hogy a kihelyezett gyűjtőedény mérgező,       robbanó, vagy más olyan veszélyes anyagot tartalmaz, amely a települési hulladékkal         együtt   nem gyűjthető, szállítható, vagy nem minősül települési hulladéknak,

         b) a települési hulladékot nem a rendeletben megengedett módon helyezték el, az         edényzet a közszolgáltató számára nem hozzáférhető, vagy

         c) megállapítható, hogy a kihelyezett hulladék az ürítés vagy szállítás során a szállítást végző   személyek életében, testi épségében vagy egészségében vagy a szállító   berendezésben más módon kárt okozhat.

**7. §**

(1) A közszolgáltató köteles a gyűjtőedény kiürítését szakszerűen, az elvárható gondossággal elvégezni.

(2) Amennyiben az a gyűjtőedényben a közszolgáltató kárt okoz, köteles azt térítésmentesen kijavítani.

**8. §**

A közszolgáltató az önkormányzat kérésére évi legalább egy alkalommal a képviselő-testület ülésén beszámol az ülést megelőző időszakban végzett tevékenységéről.

**9. §**

A közszolgáltató a lakosság tájékoztatása és az esetleges panaszok kivizsgálása érdekében köteles telefonos ügyfélszolgálatot működtetni.

**10. §**

A közszolgáltató köteles a településen a szelektív hulladékgyűjtés részeként a háztartásokban keletkező PET-palackokat külön díjigény nélkül legalább havi rendszerességgel elszállítani.

**3. Az önkormányzat jogai és kötelezettségei**

**11. §**

(1) Az önkormányzat együttműködik a közszolgáltatóval, az e rendeletben valamint más jogszabályban meghatározott esetekben adatot szolgáltat részére.

(2) Az önkormányzat tájékoztatja a közszolgáltatót, ha a járattervnek megfelelő útvonal átmenetileg felújítás vagy egyéb váratlan esemény miatt nem közelíthető meg, egyben kijelöli azt az útvonalat, amelyen keresztül az érintett ingatlanok a legegyszerűbben megközelíthetőek.

**4. Az ingatlan használójának jogai és kötelezettségei**

**12. §**

Az ingatlan használója köteles gondoskodni az ingatlan tisztántartásáról az önkormányzat környezetvédelemről szóló önkormányzati rendelete, valamint a vonatkozó más jogszabályok szerint.

**13. §**

 (1) Az ingatlan használója köteles az ingatlanán keletkező vagy birtokába került települési hulladékot az e rendeletben meghatározott módon és helyen begyűjteni, valamint a közszolgáltatatás igénybevétele útján annak szállításáról és ártalmatlanításáról gondoskodni.

(2) A települési hulladék gyűjtéséről és az elszállításig történő tárolásáról oly módon kell gondoskodni, hogy az mások életét, testi épségét, egészségét, valamint jó közérzetét ne veszélyeztesse, a természetes és épített környezetet ne szennyezze, a közrendet és közbiztonságot ne zavarja.

(3) Tilos a gyűjtőedénybe folyékony, mérgező, tűz- és robbanásveszélyes anyagot, állati tetemet vagy egyéb olyan anyagot elhelyezni, amely veszélyeztetheti a begyűjtést, ürítést végző személyek vagy más személyek életét, testi épségét, egészségét.

(4) Az ingatlan használója az ingatlanon keletkező hulladékot a hulladékszállítás közszolgáltató által meghatározott napján a közszolgáltató számára hozzáférhető helyen, az e rendelet szerinti gyűjtő edényzetben köteles elhelyezni oly módon, hogy az a közlekedés biztonságát ne veszélyeztesse.

(5) A gyűjtő edényzetet a közterületen csukva kell tartani, a hulladékot az edényzetben pedig oly módon kell elhelyezni, hogy az ürítéskor ne szóródjon szét a közterületen.

(6) Az ingatlanhasználó köteles gondoskodni a gyűjtőedény tisztán tartásáról.

**14. §**

(1) Amennyiben az ingatlant időlegesen vagy tartós jelleggel életvitelszerű tartózkodásra nem használják, úgy e tényt az annak bekövetkezésétől számított 15 napon belül kell jelezni a közszolgáltatónak (szüneteltetés).

(2) A közszolgáltató az (1) bekezdésben meghatározott időszakban a szolgáltatásért közszolgáltatási díjat nem számít fel.

(3) Amennyiben az (1) bekezdés szerinti ingatlant ismételten életvitelszerű tartózkodásra használják, úgy az ingatlan használója e tényt köteles 15 napon belül jelezni a közszolgáltatónak.

**15. §**

A közszolgáltatás igénybevételére e rendelet és a hulladékról szóló törvény előírásai alapján nem vonhatja ki magát az ingatlan használója arra való hivatkozással, hogy az ingatlanán hulladék nem, vagy csak elenyésző mértékben keletkezik.

**5. A hulladékgyűjtő edényzetre vonatkozó előírások**

**17. §**

A hulladékszállító edényzet beszerzéséről – amennyiben erre az irányadó közszolgáltatási szerződés alapján a közszolgáltató nem köteles – az ingatlan használója gondoskodik.

**18. §**

(1) Az ingatlan használója 60 vagy 120 liter űrtartalmú edényzetet köteles igénybe venni.

(2) 60 liter űrtartalmú edényzet igénybevételére jogosult, akinek háztartásában életvitelszerűen legfeljebb két fő él.

(3) A (2) bekezdés szerinti jogosultsági feltételekről az ingatlan használója nyilatkozik.

**19. §**

A nem természetes személy ingatlanhasználók legalább egy, 120 liter űrtartalmú edényzet igénybevételére kötelesek.

**20. §**

Amennyiben az érintett időszakban a keletkező hulladék mennyisége meghaladja a 18.§ (1) bekezdésben foglalt mennyiséget, úgy az ingatlan használója a közszolgáltató által rendszeresített, a közszolgáltatótól megvásárolt zsákot is igénybe vehet.

**6. A szállítás gyakorisága és a díjfizetés**

**21. §**

A közszolgáltató heti egy alkalommal, hétköznap reggel hat és délután négy óra között köteles üríteni a hulladéktároló edényzeteket.

**22. §**

(1) Az ingatlanhasználó a közszolgáltatási díjat a koordináló szerv részére – a teljesített közszolgáltatás alapján, számla ellenében – negyedévenként, vagy az ingatlanhasználóval megkötött szerződés alapján (havi, féléves, éves) meghatározott gyakorisággal utólag köteles megfizetni.

(2) A koordináló szerv a közszolgáltató részére a közszolgáltatási szerződésben meghatározott feladataiért szolgáltatási díjat fizet.

**III. FEJEZET**

**A közszolgáltatási szerződés**

**23. §**

(1) A hulladékról szóló 2012. évi CLXXXV. törvény (a továbbiakban: Ht.) előírásai szerint a közszolgáltatási szerződésnek az alábbiakat kell tartalmaznia:

a) a közszolgáltató, illetve a tagok azonosító adatait (név, cím, KÜJ- és KTJ-azonosító, statisztikai számjel),

         b) a közszolgáltatási tevékenység megnevezését,

         c) a közszolgáltatási területet,

         d) a közszolgáltatási tevékenység végzésének időtartamát.

(2) A közszolgáltató kiválasztásáról és a hulladékgazdálkodási közszolgáltatási szerződésről 317/2013. (VIII. 28.) Korm. rendelet 4. § (1) bekezdése szerint a hulladékgazdálkodási közszolgáltatási szerződés a Ht. 34. § (5) bekezdésében foglaltakon túlmenően a következőket kell, hogy tartalmazza:

         a) a közszolgáltatás minőségi ismérveit, az OHÜ által meghatározott minősítési osztályt;

         b) a közszolgáltatás finanszírozásának elveit és módszereit;

         c) a települési önkormányzatnak a közszolgáltatás finanszírozásában vállalt kötelezettsége       teljesítésére vonatkozó feltételeket és biztosítékokat, ha a települési önkormányzat a           közszolgáltatás finanszírozásában kötelezettséget vállal;

         d) a hulladékgazdálkodási közszolgáltatási díj beszedésére vonatkozó módszer leírását;           valamint

         e) azokat a feltételeket, amelyek mellett a közszolgáltató a közszolgáltatás teljesítésére            alvállalkozót vehet igénybe, figyelemmel a Kbt. 128. §-ában foglaltakra is.

(3) A hulladékgazdálkodási közszolgáltatási szerződésben a közszolgáltató kötelességeként meg kell határozni:

         a) a közszolgáltatás folyamatos és teljes körű ellátását;

         b) a közszolgáltatás meghatározott rendszer, módszer és gyakoriság szerinti teljesítését,          ideértve az évenkénti lomtalanítás és az elkülönített gyűjtés teljesítését is, ha a települési    önkormányzat rendelete ezt előírja;

         c) az OHÜ által meghatározott minősítési osztály szerinti követelmények biztosítását, és a         minősítő okirat hulladékgazdálkodási közszolgáltatási szerződés hatályosságának ideje alatti   folyamatos meglétét;

         d) a közszolgáltatás teljesítéséhez szükséges mennyiségű és minőségű jármű, gép, eszköz,     berendezés biztosítását, valamint a szükséges létszámú és képzettségű szakember            alkalmazását;

         e) a közszolgáltatás folyamatos, biztonságos ellátásához szükséges fejlesztések és     karbantartások elvégzését;

         f) a közszolgáltatás körébe tartozó hulladék kezelésére meghatározott helyek és           létesítmények igénybevételét;

         g) a nyilvántartási rendszer működtetését és a közszolgáltatás teljesítésével összefüggő          adatszolgáltatás rendszeres teljesítését;

         h) a fogyasztók számára könnyen hozzáférhető ügyfélszolgálat és tájékoztatási rendszer          működtetését;

         i) a nyilvántartási, adatkezelési és adatszolgáltatási rendszer létrehozásához és folyamatos       működtetéséhez szükséges feltételeket; valamint

         j) a fogyasztói kifogások és észrevételek elintézési rendjének megállapítását.

(4) A hulladékgazdálkodási közszolgáltatási szerződésben a települési önkormányzat kötelességeként meg kell határozni:

         a) a közszolgáltatás hatékony és folyamatos ellátásához a közszolgáltató számára       szükséges információk szolgáltatását, a Ht. 35. § g) pontjában foglaltakra tekintettel;

         b) a közszolgáltatás körébe nem tartozó hulladékgazdálkodási tevékenységek közszolgáltatással történő összehangolásának elősegítését;

         c) a közszolgáltatásnak a településen végzett más közszolgáltatásokkal való    összehangolásának elősegítését;

         d) a települési igények kielégítésére alkalmas hulladék gyűjtésére, szállítására, kezelésére szolgáló helyek és létesítmények meghatározását; valamint

         e) a közszolgáltató kizárólagos közszolgáltatási jogának biztosítását az önkormányzati             tulajdonban lévő hulladékgazdálkodási létesítmények vonatkozásában.

(5) Az (1)-(4) bekezdésen felül a hulladékgazdálkodási közszolgáltatás keretében a közszolgáltatód) az elhagyott, illetve ellenőrizetlen körülmények között elhelyezett hulladékot összegyűjti, elszállítja és gondoskodik a hulladék kezeléséről, ha erre a települési önkormányzattal megkötött hulladékgazdálkodási közszolgáltatási szerződése kiterjed.

**IV. FEJEZET**

**Záró rendelkezések**

**24. §**

(1) Jelen rendelet a kihirdetését követő napon hatályba lép.

(2) Jelen rendelet hatályba lépésével egyidejűleg hatályát veszti Ludas Községi Önkormányzat Képviselő – Testületének 8/2014. (VI.25.) önkormányzati rendelete.

Ludas, 2018. március 22.

                        Vargáné Csengeri Mónika                                 dr. Horváth Csilla

                        polgármester                                                   jegyző

**Záradék:** A rendelet kihirdetve: 2018. március 29.

dr. Horváth Csilla

jegyző